Beskuldigdes in Nulane-saak vrygespreek(Foto: succo/Pixabay) Die Nasionale Vervolgingsgesag (NVG) oorweeg sy opsies nadat die hooggeregshof in Bloemfontein Vrydag die beskuldigdes in die Nulane-bedrogsaak van R24,9 miljoen vrygespreek het. Die beskuldigdes het onder meer Vrystaatse regeringsamptenare, die sakeman Iqbal Sharma, sy swaer, Dinesh Patel, en ŉ voormalige Gupta-werknemer, Ronica Ragavan, ingesluit. Regter Nompumelelo Gusha het die staat gekap oor sy ondersoek en gesê daar is nie ŉ prima facie-saak bewys nie. “Ons sal oor die uitspraak besin met die oog daarop om wettige weë te bepaal om te verken,” het adv. Andrea Johnson, hoof van die NVG se ondersoekdirektoraat, gesê. “Die uitslag van hierdie saak het geen invloed op ons vermoë om ander staatskapingsake te vervolg nie. Ons bly vasberade in ons toewyding en vermoë om diegene wat verantwoordelik is vir staatskaping en korrupsie kragtig te vervolg.” Die saak het gespruit uit bedrog van nagenoeg R25 miljoen toe ŉ lewensvatbaarheidstudie in 2011 glo onreëlmatig toegeken is aan Nulane Investments 204, ŉ maatskappy wat Sharma besit en bestuur het. Die maatskappy moes binne sewe maande ŉ verslag vir die departement saamstel. Nulane het egter die werk aan Deloitte Consulting uitgekontrakteer vir R1,5 miljoen. Werk wat reeds deur Deloitte gedoen is, is na bewering ook na Gateway Limited uitgekontrakteer en hulle het R19 miljoen ontvang. Die geld is van daar af na Islandsite Investments 180 oorbetaal – ŉ maatskappy wat die Gupta-familie besit en bestuur het. Die NVG het aangevoer dat Sharma met ander saamgespan het om die geld, wat vir landelike ontwikkeling in die Vrystaat geoormerk is, te kanaliseer. Die geld is glo aan die Gupta-familie beskikbaar gestel.